b"\n_START_ARTICLE_\nForushande\n_START_SECTION_\nArgument\n_START_PARAGRAPH_\nLa pel\xc2\xb7l\xc3\xadcula narra la hist\xc3\xb2ria d'una jove parella, Emad (Shahab Hosseini) i Rana (Taraneh Lidoosti), que interpreten els papers principals d'una versi\xc3\xb3 local de la popular obra de teatre La mort d\xe2\x80\x99un viatjant d'Arthur Miller. La seva relaci\xc3\xb3 personal pren un inesperat gir quan es muden a una casa que pr\xc3\xa8viament havia estat habitada per una dona dedicada a la prostituci\xc3\xb3._NEWLINE_L'Emad \xc3\xa9s un professor de literatura que te molt bona relaci\xc3\xb3 amb els seus alumnes. A m\xc3\xa9s a m\xc3\xa9s, tot fa pensar que la parella t\xc3\xa9 una vida pl\xc3\xa0cida fins que una nit, l'edifici on viuen est\xc3\xa0 a punt de caure a causa d'unes obres que fan al solar del costat. Han de sortir corrent de la casa, amb molt poques pertinences  i refugiar-se al pis d'uns amics fins que un altre amic com\xc3\xba i company de la companyia de teatre amateur on actuen, els troba un apartament que sembla ser la soluci\xc3\xb3 als seus problemes._NEWLINE_S'instal\xc2\xb7len al nou edifici per\xc3\xb2 la inquilina anterior ha deixat una habitaci\xc3\xb3 plena amb les seves pertinences perqu\xc3\xa8 sembla que no troba un pis adequat on traslladar-se i aquest fet molesta una mica a la parella que ja voldria disposar de tot l'espai._NEWLINE_Una nit, mentre la Rana espera l'Emad per sopar, truquen a la porta i ella l'obre, suposant que \xc3\xa9s el seu marit, per\xc3\xb2 no \xc3\xa9s aix\xc3\xad. Un estrany entra al pis, mentre ella es dutxa, i l'agredeix. Quan l'Emad arriba a casa es troba amb les conseq\xc3\xbc\xc3\xa8ncies de l'agressi\xc3\xb3 i gr\xc3\xa0cies als ve\xc3\xafns, la Rana ja \xc3\xa9s a l'hospital per tal que li curin les lesions que ha patit._NEWLINE_Al tornar a casa la dona es troba en una situaci\xc3\xb3 posttraum\xc3\xa0tica i no es pot quedar sola al pis. L'Emad pateix per la seva dona i no sap com tractar-la fins que en un moment donat li demana qu\xc3\xa8 pensa fer i si vol denunciar el cas a la policia o no. La Rana tanmateix diu que \xc3\xa9s millor oblidar l'incident sempre que ell es comprometi a buscar un pis nou on puguin anar a viure i tornar a comen\xc3\xa7ar._NEWLINE_Passen el dies i l'Emad s'obsessiona amb el fet que l'agressor de la Rana campa lliure i que fins i tot pot tornar al pis. Troba les claus d'un cotxe, un tel\xc3\xa8fon m\xc3\xb2bil i diners a damunt d'una taula que for\xc3\xa7osament han de ser de l'agressor i llavors comen\xc3\xa7a a buscar pel barri fins que un dia pot obrir una furgoneta que hi ha aparcada a prop de casa seva. Ja ha trobat la manera d'aconseguir trobar l'agressor i finalment, un dia, la furgoneta est\xc3\xa0 aparcada davant d'una pastisseria. Sospita del noi que la condueix i la para una trampa tot encarregant-li un petit treball de transport a domicili._NEWLINE_Convoca el suposat agressor a la seva antiga casa, que ara \xc3\xa9s un edifici completament abandonat, amb la intenci\xc3\xb3 d'interrogar-lo i que acabi confessant el seu crim per\xc3\xb2 la sorpresa \xc3\xa9s quan en lloc del jove, arriba un home d'edat avan\xc3\xa7ada que diu ser el futur sogre del jove._NEWLINE_L'Emad comen\xc3\xa7a a sospitar de l'home i finalment aconsegueix que confessi l'incident, tot i que des del seu punt de vista, l'entrada a la casa es va produir per error i l'agressi\xc3\xb3 no va ser tal per\xc3\xb2 l'Emad perd els estreps i el tanca a les fosques dins d'una habitaci\xc3\xb3 tot i que l'home li suplica que no ho faci perqu\xc3\xa8 \xc3\xa9s claustrof\xc3\xb2bic i a m\xc3\xa9s pateix del cor._NEWLINE_\xc3\x89s hora de la representaci\xc3\xb3 i l'Emad marxa cap al teatre.  En acabar la sessi\xc3\xb3 torna a la casa amb la Rana per tal que ella reconegui el seu agressor per\xc3\xb2 ella nom\xc3\xa9s veu un home vell i atemorit i se n'apiada, cosa que no ent\xc3\xa9n l'Emad que cada cop t\xc3\xa9 m\xc3\xa9s ganes de venjan\xc3\xa7a. Ha trucat a la fam\xc3\xadlia de l'home: esposa, filla i gendre, per tal que vinguin a la casa i l'agressor confessi davant de tots. La Rana per\xc3\xb2 pensa que es massa humiliaci\xc3\xb3 i el fet que l'home pateixi un atac de cor li fa pensar que ja en hi ha prou. Fins al punt que amena\xc3\xa7a  l'Emad i li diu que l'abandonar\xc3\xa0 si segueix amb el seu pla. Sembla que el marit comen\xc3\xa7a a ser un desconegut per la seva dona i la seva set de venjan\xc3\xa7a fa que la Rana vegi l'Emad com un desconegut que no li agrada gens._NEWLINE_Quan arriba la fam\xc3\xadlia de l'agressor nom\xc3\xa9s saben que l'home ha patit un atac de cor i l'Emad sap que no pot revelar el qu\xc3\xa8 ha passat perqu\xc3\xa8 si no la Rana l'abandonar\xc3\xa0._NEWLINE_L'incident no ha fet altra cosa que obrir una profunda escletxa a la parella, quasi tan gran com la que hi ha a la casa que han hagut d'abandonar."